RESOLUCIÓN do 23 de febreiro de 2009 pola que se convoca un curso de formación específica para obter a habilitación BTP.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 02/03/2009

Dentro das actividades para o ano 2009, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria dun curso de formación específica para obter a habilitación BTP, que se desenvolverá a distancia ou a través da internet, conforme as seguintes bases:
1. Datos da actividade.
Tipo: curso.
Horas lectivas: 24, estimadas en función dos contidos e preparación da proba presencial.
Modalidade: poderase optar por formación a distancia ou en liña, con proba presencial. Na modalidade de formación a distancia o alumnado recibirá unha carpeta coa guía e os materiais do curso; no caso da formación en liña o curso desenvolverase a través da plataforma de formación en liña da AGASP.
Obxectivos.
-Facilitar aos efectivos policiais dependentes dos corpos de policía local, aos bombeiros, persoal de protección civil e axentes forestais a formación específica necesaria para obter un certificado que acredite a suficiencia dos coñecementos exixidos para a habilitación que faculte a conducir os vehículos prioritarios a que se refire o artigo 7.3º do Regulamento xeral de condutores, certificado que substituirá as probas que o dito regulamento prevé no seu artigo 51.3º e que permitirá que a Xefatura Provincial de Tráfico lles expida os correspondentes permisos de condución.
Contido.
Os contidos do curso comprenderán necesariamente, por requirilo así a normativa de referencia nesta temática, as seguintes materias:
1. Os vehículos que autoriza a conducir a autorización BTP no tráfico. O permiso por puntos.
2. Requisitos administrativos para circular, relativos ao condutor, ao vehículo, á carga e ás persoas transportadas.
3. O condutor e as súas aptitudes psicofísicas. O alcohol.
4. O condutor e as súas actitudes. Comportamento cara os demais usuarios.
5. O vehículo: Seguridade activa e pasiva. O cinto de seguridade. Sistemas de iluminación. Inspeccións técnicas periódicas. Sinais nos vehículos.
6. Normas e sinais reguladores da circulación especificamente relacionados cos vehículos que habilita a conducir a autorización BTP:
-Utilización de carrís. Velocidade. Circulación en sentido contrario.
-Condutores de vehículos de transporte escolar, de taxis e de prioritarios.
-Paradas e estacionamentos.
-Sinais específicos. Semáforos reservados a taxis.
7. Factores relativos á carga do vehículo e ás persoas transportadas. Transporte escolar en vehículos de ata nove prazas. Transporte público de viaxeiros en vehículos de ata nove prazas. Transporte de persoas en vehículos de asistencia sanitaria.
8. A condución segura e os accidentes de circulación: comportamento e primeiros auxilios en caso de accidente.
2. Desenvolvemento da convocatoria.
Destinatarios/as.
Este curso, que ten carácter extraordinario, vai dirixido ao seguinte persoal:
-Funcionarios dos corpos das policías locais.
-Persoal dos corpos de policía local ou vixilantes municipais afectados pola disposición adicional segunda da Lei 4/2007, do 20 de abril, de coordinación de policías locais.
-Persoal funcionario, laboral fixo e laboral indefinido, dependente da Administración autonómica ou local, pertencente aos corpos de bombeiros.
-Persoal funcionario, laboral fixo e laboral indefinido, dependente da Administración autonómica ou local, pertencente ás unidades ou servizos de protección civil.
-Persoal funcionario, laboral fixo e laboral indefinido, dependente da Administración autonómica con categoría de axente forestal ou que desempeñe as súas tarefas.
Requisito necesario.
As/os interesadas/os deberán posuír o permiso de clase B con polo menos 1 ano de antigüidade.
Prazas ofertadas.
Sen límite.
3. Solicitudes de participación.
Prazo de inscrición e presentación.
O prazo de inscrición e presentación na AGASP das solicitudes de participación rematará o día 9 de marzo de 2009.
Formalización de solicitudes.
1. O persoal interesado, que reúna os requisitos da epígrafe de destinatarias/os, cubrirá a solicitude a través da páxina web da AGASP, na alínea Actividades formativas, cursos con inscrición aberta, BTP. Calquera dúbida ou continxencia, que xurda no proceso de formalización do formulario, será atendida nos teléfonos 886 20 61 09/110/124, das 8.30 ás 14.30 horas e de luns a venres.
2. Cuberto o formulario, ao premer en enviar amosarase a solicitude, que deberá imprimir. Unha vez impresa e asinada pola/o solicitante, entregaraa na unidade de pertenza para a correspondente autorización e remisión á academia, indicando se optan pola formación a distancia ou pola modalidade de formación en liña.
3. A autorización das solicitudes de participación de cada concello, unidade ou corpo, deberá ser asinada por:
-Autoridade municipal para o persoal dos corpos de policía local e vixilantes municipais.
-Autoridade municipal, provincial ou autonómica para os corpos de bombeiros e protección civil, segundo a súa dependencia.
-Xefaturas das unidades directivas (dirección xeral/subdirección xeral/delegacións provinciais) para os axentes forestais.
Remisión de solicitudes.
As entidades ou organismos receptores das solicitudes comprobarán se as/os solicitantes cumpren os requisitos exixidos e, unha vez autorizadas coa súa sinatura e selo, remitiranas á Academia Galega de Seguridade Pública xunto cunha listaxe das/os solicitantes.
Nesta listaxe deberán sinalar claramente aquelas persoas que amosen interese en recibir documentalmente por correo postal a guía e os contidos do curso, separándoas daqueloutras que opten polo seu desenvolvemento a través da aula de formación en liña da AGASP.
En calquera caso, para estes efectos deberán ter en conta a data do 11 de marzo como tope para a recepción na AGASP da listaxe das persoas autorizadas, polo que anticiparán a dita listaxe vía fax (886 20 61 22), podendo facelo tamén por correo electrónico (formacion.agasp@xunta.es).
Listaxe de solicitudes seleccionadas.
O día 12 de marzo a AGASP publicará no sitio web
http://agasp.xunta.es a listaxe das persoas seleccionadas
, segundo as relacións de solicitudes autorizadas remitidas desde as distintas unidades ou organismos.
Formalización da inscrición no curso.
-As persoas seleccionadas, que prefiran a modalidade de formación a distancia, recibirán de inmediato por correo postal unha carpeta coa guía e os contidos do curso, que lles proporcionará a información e os instrumentos didácticos necesarios para completalo.
-Todas aquelas persoas que opten pola modalidade de formación en liña, deberán inscribirse como alumna/o na plataforma de formación en liña da academia, á que se accede a través da web
http://agasp.xunta.es
na alínea de Formación en liña. Unha vez confirmada a inscrición darán comezo ao desenvolvemento do curso nesta modalidade.
Calquera continxencia para formalizar a inscrición, ou que xurda durante o curso, será atendida a través do teléfono 886 20 61 07, das 9.00 ás 14.00 horas.
4. Desenvolvemento da actividade.
Data de comezo: 14 de marzo.
Data de remate: 1 de abril.
Modalidade: a distancia ou a través da plataforma de formación en liña.
Na opción de formación a distancia, con guía de estudo e material en soporte físico, o alumnado terá ao seu dispor unha titoría individualizada, que poderá ser telefónica ou a través da internet.
Na opción de formación en liña, as indicacións, guía de estudo e material para o alumnado estarán ao seu dispor na plataforma da AGASP, dentro do propio curso, e as titorías serán a través dos foros e as ferramentas que se prevén para este tipo de actividade.
5. Proba final.
A proba final desenvolverase de acordo coas seguintes indicacións:
1. Proba ordinaria: poderase optar polo día 2 de abril ás 17.30 ou ás 18.30 horas; e polo día 3 de abril ás 11.00 ou ás 12.30 horas.
Lugares: na sede da Academia Galega de Seguridade Pública e nos lugares que se determine das provincias da Coruña, Lugo, Ourense e Pontevedra, en función do número e procedencia das solicitudes recibidas.
2. Proba extraordinaria: o alumnado que non superase a proba ordinaria terá a posibilidade dun exame extraordinario o día 16 de abril ás 17.00 horas na sede da Academia Galega de Seguridade Pública.
6. Certificado.
As persoas que superen o curso recibirán un certificado expedido pola AGASP con referencia á autorización da Dirección Xeral de Tráfico, reflectida no expediente EOP 3/08, que lles permitirá obter nas xefaturas provinciais de Tráfico a autorización BTP achegando este certificado xunto co resto da documentación que normalmente se precisa: certificado médico psicotécnico, fotografía, permiso clase B e pagamento de taxas.
No dito certificado figurará, por estar expresamente recollido na autorización da Dirección Xeral de Tráfico, o colectivo ou corpo de pertenza e a antigüidade mínima requirida en canto ao permiso tipo B.
7. Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 23 de febreiro de 2009.
P.S. (disposición primeira Orde 31-1-2009,
DOG nº 23, do 1-2-2009)
María Isabel Durántez Gil
Directora xeral de Interior